
         Republika Hrvatska
TRGOVAČKI SUD U ZAGREBU
      Zagreb, Amruševa 2/II
20. St-522/13-42
			                                     		
U  I M E   R E P U B L I K E  H R V A T S K E

					R J E Š E N J E

	TRGOVAČKI SUD U ZAGREBU, po sucu pojedincu Luciji Butigan, u stečajnom postupku nad imovinom dužnika pojedinca ZLATKO FANJEK, vl. obrta AUTOLIMARIJA, Sveti Ivan Zelina, Bukovac zelinski 78, OIB: 46837241937, dana 12. rujna 2016.

r i j e š i o     j e

I.	Obustavlja se i zaključuje stečajni postupak nad imovinom dužnika pojedinca ZLATKO FANJEK, vl. obrta AUTOLIMARIJA, Sveti Ivan Zelina, Bukovac zelinski 78, OIB: 46837241937.

II.	Ovo Rješenje i osnova zaključenja stečajnog postupka objavit će se na e-oglasnoj ploči Trgovačkog suda u Zagrebu.

III.	Po pravomoćnosti ovog Rješenja isto će se dostaviti uredu RH, Ured državne uprave u zagrebačkoj županiji, služba za gospodarstvo, ispostava Sv. Ivan Zelina 

Obrazloženje

	Rješenjem ovog suda br. St-522/13 od 22. srpnja 2014.g. otvoren je stečajni postupak nad nad imovinom dužnika pojedinca ZLATKO FANJEK, vl. obrta AUTOLIMARIJA, Sveti Ivan Zelina, Bukovac zelinski 78, OIB: 46837241937, a koje rješenje je istog dana objavljeno na oglasnoj ploči suda, te u obliku oglasa u Narodnim novinama br. 98/14 od 8. kolovoza 2014.g.
	Ispitno ročište održano je dana 28. listopada 2014.g., te su u 2. višem isplatnom redu utvrđene tražbine stečajnih vjerovnika u ukupnom iznosu od  244.328,67 kn.
	U svom pisanom prijedlogu, a zbog činjenice nedostatnosti stečajne mase za pokriće troškova postupka, stečajni upravitelj je predložio da se ovaj postupak obustavi i zaključi.
	Rješenjem ovog suda br. St-522/13 od 6. srpnja 2016.g. određeno je i dana 08. rujna 2016.g održano je ročište vjerovnika, a radi pribavljanja mišljenja u odnosu na obustavu i zaključenje stečajnog postupka.
Stečajni upravitelj u svom usmenom izlaganju očitovao se, da je ovaj dužnik u vlasništvu imao evidentirane pokretnine i to osobno vozilo, Passat, godina proizvodnje 1998, te nad istim da je bilo upisano razlučno pravo RH Ministarstvo financija, Porezna uprava, te da je isto prodano, sukladno članku 165. Stečajnog zakona (Narodne novine br. 44/96, 161/98, 29/99, 129/00, 123/03, 197/03, 187/04, 82/06, 116/10, 125/12, 133/12), za iznos kupovnine od 10.000,00 kuna uz prethodnu suglasnost razlučnog vjerovnika, a nakon devet oglasa. Zatim, da je u vlasništvu zatečen i moped, godina proizvodnje 2002, ali u stanju da je šasija bila bez motora, rezervoara i kotača, odnosno u neupotrebljenom stanju, te kako se isti niti nakon ponovljenih oglašavanja kao takav nije uspio prodati,  da je od razlučnog vjerovnika ishodio suglasnost da isto proda kao sekundarnu sirovinu, te kako ni za takav način prodaje nije bilo zainteresiranosti, pa ni po cijeni od 0,95 kn po kilogramu, odnosno u konkretnom slučaju radilo se o ukupnoj cijeni od 76,00 kuna, te da se ni po navedenoj cijeni kao sekundarna sirovina isto nije uspjelo prodati, pa je predložio da se isto otpiše kao gotovo neznatna vrijednost.
Tijekom stečajnog postupka da je u stečajnu masu, dakle, prihodovan ukupan iznos od 10.000,00 kn i to s osnove kupovnine od prodaje osobnog vozila, te da je navedeni iznos i jedini ostvareni prihod stečajne mase. 
Troškovi tijekom trajanja stečajnog postupka nastali su s osnove naknade troškova banke u iznosu od 1.200,00 kuna od troškova izrade štambilja 120,00 kuna, te troškova nagrade stečajnog upravitelja u bruto iznosu od 10.000,00 kuna.
 Slijedom iznesenog, da proizlazi, da je stečajna masa ipak nedostatna za namirenje troškova stečajnog postupka, pa je predložio da se ovaj stečajni postupak temeljem čl. 203. SZ zbog navedenog obustavi i zaključi. 
	Na navedeno ročište nije pristupio nitko od stečajnih vjerovnika i vjerovnika stečajne mase, a isti nisu dostavili ni očitovanje pisanim putem, pa proizlazi da se nije moglo ni prikupiti njihovo očitovanje u odnosu na traženu obustavu i zaključenje ovog stečajnog postupka.
Slijedom svega iznesenog, nesporno proizlazi da stečajna masa ovog dužnika nije dostatna ni za pokriće troškova stečajnog postupka, pa je sud na temelju članka 203. st. 1 Stečajnog zakona (Narodne novine br. 44/96, 161/98, 29/99, 129/00, 123/03, 197/03, 187/04, 82/06, 116/10, 125/12, 133/12) donio rješenje o obustavi i zaključenju stečajnog postupka.
 	 
U Zagrebu, 12. rujna 2016.
			      			            	                      S U D A C:
							                          LUCIJA BUTIGAN, v. r.
                                                                                                    
  
UPUTA O PRAVNOM LIJEKU:
Protiv ovog rješenja može se podnijeti žalba u roku osam dana računajući od dana primitka otpravka rješenja. Žalba se podnosi Visokom trgovačkom sudu RH putem ovog suda u dva primjerka.

Za točnost otpravka – ovlašten službenik
                         Ana Brlek

